b'\n_START_ARTICLE_\nPedro Rossell\xc3\xb3 Gonz\xc3\xa1lez\n_START_SECTION_\nBiografia\n_START_PARAGRAPH_\nPedro Rossell\xc3\xb3 t\xc3\xa9 ascend\xc3\xa8ncia mallorquina, el seu avi fou Pere Joan Rossell\xc3\xb3 Batle, originari de Lloseta, que en el 1902, amb 23 anys, va emigrar a l\'illa de Puerto Rico. Pere Joan es va casar amb Jacobina Matanzo i van tenir quatre fills: Joan, Pere, Olga i Maria. Joan va ser metge psiquiatre de molt prestigi i pare de Pedro Rossell\xc3\xb3 Gonz\xc3\xa1lez._NEWLINE_Va estudiar la carrera de Medicina a la Universitat de Notre Dame, Indiana, on, abans de la seva graduaci\xc3\xb3 el 1966, es va convertir en capit\xc3\xa0 de l\'equip universitari de tennis. Com a jugador, va ser classificat per l\'Associaci\xc3\xb3 de Tennis dels Estats Units i va guanyar cinc edicions del torneig de Puerto Rico. El 1970 es va doctorar per la Universitat Yale i en els sis anys seg\xc3\xbcents va residir amb la seva dona al continent, especialitzant-se en cirurgia general i pediatria a Harvard i altres universitats._NEWLINE_El 1985, va ser nomenat director del departament de Salut de la ciutat de San Juan. El 1988 es va unir al Partit Nou Progressista (PNP), formaci\xc3\xb3 conservadora i partid\xc3\xa0ria de la plena integraci\xc3\xb3 de Puerto Rico als Estats Units._NEWLINE_El juny de 1991, Pedro Rossell\xc3\xb3, despr\xc3\xa9s d\'una disputa de poder amb l\'antic governador Carlos Romero Barcel\xc3\xb3 (1977-1985), va ser elegit president del PNP i el 8 desembre es va apuntar un important \xc3\xa8xit pol\xc3\xadtic en fracassar via refer\xc3\xa8ndum (52,9% en contra i 44,8% a favor) la pretensi\xc3\xb3 del governador Rafael Hern\xc3\xa1ndez Col\xc3\xb3n, del PPD, d\'adoptar una "carta de drets democr\xc3\xa0tics" per refor\xc3\xa7ar l\'autonomia a Puerto Rico. Aquesta carta, entre d\'altres aspectes, mantenia l\'espanyol com l\'\xc3\xbanica llengua oficial, condici\xc3\xb3 que fins al mes d\'abril anterior havia compartit amb l\'angl\xc3\xa8s, idioma no parlat pel 80% de la poblaci\xc3\xb3. Fent campanya a favor de la derogaci\xc3\xb3 de l\'ELA i la incorporaci\xc3\xb3 de Puerto Rico com el 51\xc3\xa8 estat de la Uni\xc3\xb3, Rossell\xc3\xb3 va ser nominat pel seu partit candidat al lloc de governador i, en les eleccions generals del 3 de novembre de 1992, es va imposar amb el 50% dels vots a la candidata oficialista, Victoria Mu\xc3\xb1oz Mendoza, filla de qui va ser l\xc3\xadder nacionalista i primer governador, Luis Mu\xc3\xb1oz Mar\xc3\xadn. _NEWLINE_En les legislatives, el PNP va aconseguir 36 dels 53 escons de la Cambra de Representants. Va prendre possessi\xc3\xb3 com a governador de Puerto Rico el 2 de gener de 1993. Rossell\xc3\xb3 i el PNP van ser revalidats en les eleccions de 5 de novembre de 1996 amb el 51,1% dels vots i 37 escons respectivament, davant dels dem\xc3\xb2crates i el seu candidat, H\xc3\xa8ctor Luis Acevedo P\xc3\xa9rez, amb el millor resultat obtingut per un candidat a governador des de la vict\xc3\xb2ria del popular dem\xc3\xb2crata Roberto S\xc3\xa1nchez Vilella el 1964.'